Document ID: 31977R1177

ΚΑΝΟΝΙΣΜΟΣ (ΕΟΚ) αριθ. 1177/77 ΤΟΥ ΣΥΜΒΟΥΛΙΟΥ της 17ης Μαΐου 1977 περί συνάψεως συμφωνίας μεταξύ της Ευρωπαϊκής Οικονομικής Κοινότητος, της Ελβετικής Συνομοσπονδίας και της Δημοκρατίας της Αυστρίας περί επεκτάσεως του πεδίου εφαρμογής των κανόνων περί της κοινοτικής διαμετακομίσεως
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 113,
τη σύσταση της Επιτροπής,
Εκτιμώντας:
ότι η συμφωνία μεταξύ της Ευρωπαϊκής Οικονομικής Κοινότητος και της Ελβετικής Συνομοσπονδίας περί εφαρμογής των κανόνων της κοινοτικής διαμετακομίσεως(1), που υπεγράφη στις 23 Νοεμβρίου 1972 και η συμφωνία μεταξύ της Ευρωπαϊκής Οικονομικής Κοινότητος και της Δημοκρατίας της Αυστρίας περί του ιδίου θέματος(2) που υπεγράφη στις 30 Νοεμβρίου 1972, έχουν σαν σκοπό την απλούστευση των τελωνειακών διατυπώσεων που πρέπει να τηρούνται κατά τη διέλευση των συνόρων κατά τις μεταφορές εμπορευμάτων οι οποίες χρησιμοποιούν τόσο το έδαφος της Κοινότητος, όσο και εκείνο της Ελβετίας ή της Αυστρίας-
ότι ο αντικειμενικός αυτός σκοπός δεν επιτυγχάνεται όταν τα εμπορεύματα μεταφέρονται δια μέσου του εδάφους και της Κοινότητος και εκείνων της Ελβετίας και της Αυστρίας, αφού κάθε μία από τις ανωτέρω συμφωνίες έχει αυστηρώς διμερή χαρακτήρα-
ότι ενδιέφερε όλα τα συμβαλλόμενα μέρη σ' αυτές τις δύο συμφωνίες να επεκτείνουν το πεδίο εφαρμογής των διατάξεών τους και στις ανωτέρω μεταφορές,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η συμφωνία μεταξύ της Ευρωπαϊκής Οικονομικής Κοινότητος της Ελβετικής Συνομοσπονδίας και της Δημοκρατίας της Αυστρίας περί επεκτάσεως του πεδίου εφαρμογής των κανόνων της κοινοτικής διαμετακομίσεως εγκρίνεται εξ ονόματος της Κοινότητος. Το κείμενο της συμφωνίας προσαρτάται ως παράρτημα στον παρόντα κανονισμό.
Άρθρο 2
Ο Πρόεδρος του Συμβουλίου προβαίνει στην κοινοποίηση που προβλέπεται στο άρθρο 5 της συμφωνίας(3).
Άρθρο 3
Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.
Έγινε στις Βρυξέλλες, στις 17 Μαΐου 1977.

Labels: 8
3
18